Det var et enkelt tankeløst klik en aften på teenageværelset i 2016.

Men tre år senere stemplede netop dette klik på send-knappen Rasmus som en, der har delt børneporno. En af dem, hvor advarselslamperne lyser rødt, når foreninger og arbejdsgivere indhenter en børneattest som beskyttelse mod pædofile.

– Jeg tænkte ikke over det dengang. Jeg har bare trykket send, siger Rasmus, der er 19 år i dag.

Han blev i maj i år idømt tyve dages betinget fængsel for deling af en 40 sekunder lang video af seksuel karakter med en 15-årig pige og dreng i den historiske Umbrella-sag. Samme alder, som Rasmus havde, da han delte videoen en gang i en Messenger-tråd med syv klassekammerater.

Men det, der gør mest ondt på ham, er, at dommen også medfører en plet på børneattesten, der står i tyve år.